### Resumé

På baggrund af flere henvendelser om anlæg af jordvolde på [adresse] 149 i Børkop, har forvaltningen igangsat en håndhævelsessag, da jordvoldene ikke er i overensstemmelse med lokalplanen, og dermed ulovlige. Ejer har søgt om dispensation til de etablerede jordvolde.

### Sagsfremstilling

![](data:image/jpeg;base64...)

Figur 1: Ejendommen, hvor der er etableret ulovlige jordvolde, er vist med blåt. Med brunt er vist, hvor der evt. kan gives dispensation.

I oktober 2025 modtog forvaltningen flere henvendelser om, at der på [adresse] i Børkop, var ved at blive anlagt jordvolde. Forvaltningen bad ejer om at stoppe arbejdet, da der ikke var givet tilladelse til etablering af jordvolde.

For ejendommen gælder lokalplan nr. 1355. I lokalplanens § 8.7 står: Der må ikke terrænreguleres med mere end +/- 0,5 meter i forhold til byggemodnet terræn og ikke nærmere skel end 1,0 meter. Terrænregulering må udføres med en maksimal hældning på 1:1,5.

Jordvoldene skal enten retslig lovliggøres, dvs. der skal dispenseres fra lokalplanen, og/eller fysisk lovliggøres, dvs. at jordvoldene skal helt eller delvist fjernes.

Bobby Holst har fremsendt ansøgning om dispensation til de allerede etablerede jordvolde. I forbindelse med etablering af en oplagsplads uden fast belægning for containere på ejendommen til brug for lagerhallerne mod øst, er overskudsjorden brugt til jordvoldene. Der etableres ny vold mod nord og syd, og eksisterende vold mod vest forhøjes og forlænges. Volden bliver 346 meter lang og den placeres generelt 1 meter fra skel, får en fod på 15 meter, gives en højde på 3,5 meter og en hældning på 1:1,7. På jordvolden kan evt. etableres et beplantningsbælte i min. 10 meters bredde målt fra skel. Ansøger skriver, at jordvolden sikrer naboer mod støj og indbliksgener, og man undgår øget CO2-udledning ved bortkørsel af jorden.

Forvaltningen vurderer, at så store jordvolde, og med de foreslåede placeringer, vil skæmme området, da de ikke vil kunne skjules i beplantning.

Der er i samme lokalplanområde givet dispensation til en jordvold efter en nabohøring. Volden afskærmer et miljøklasse 5-område fra en bolignabo. For [adresse] gælder miljøklasse 3, der naturligt begrænser miljøgener i forhold til bolignaboer.

Forvaltningen anbefaler, at der på baggrund af en nabohøring, kan gives tilladelse til etablering af jordvolde i midten af beplantningsbæltet mod syd og vest mod bolignaboer. Jordvoldene må gives en højde på 1,5 meter med en fod på 5,0 meter, og en hældning på 1:1,5. Placeringen og højden på voldene gør, at de indenfor en kort årrække forsvinder i beplantningsbæltet. Jordvoldene vil skærme mod lys fra lastbiler, da de har en maksimal lygtehøjde på 1,5 meter.

En dispensation til jordvolde på 1,5 meter betyder, at de eksisterende jordvolde skal reduceres.

### Klima og resiliensvurdering

Ingen bemærkninger.

### Sagens videre forløb

Sagen skal alene behandles af Teknisk Udvalg.

### Indstilling Teknik- og Miljødirektøren indstiller

**at** der dispenseres til jordvolden som anbefalet af forvaltningen, såfremt naboerne er positivt indstillet i nabohøringen.

### Beslutning

Godkendt.

Carlo Thomsen ønskede at der gives en dispensation på en højde op til 3,0 meter mod vest.

Johnny Nilsson var fraværende.